
**REPUBLIKA E KOSOVËS**

REPUBLIC OF KOSOVO / REPUBLIKA KOSOVA

**KOMUNA E SHTIMES**

MUNICIPALITY OF SHTIME/ OPSTINA STIMLJE

**Zyra e Kryetarit të Komunës**

/Kancelarija presednika opstine/mayor’s office

Zyra për Informim/ Information Office/ Kancelarija za Informisanje

**Procesverbal nga mbledhja e VI-të e Këshillit Komunal për Siguri në Bashkësi (KKSB), e mbajtur më 12 dhjetor 2023, në ora 14:00, në sallën e Kuvendit**

Në mbledhje kanë marrë pjesë: Nënkryetari i Komunës, Faruk Beqa, komandanti i Stacionit Policor në Shtime, Haxhi Behluli, drejtori i Qendrës Kryesore të Mjekësisë Familjare, dr. Ilaz Kadrijaj, Ali Ademaj, udhëheqës i Njësisë Rajonale për Ujësjellës “Prishtina”, Muhadin Halili (EVSB), Reshat Gashi (ZBGJ), Lulzim Sahiti, (ZI), Skender Dauti, (ZE), Besnik Shala ( DKA), Donjeta Qorrolli (ZI) dhe Vlora Hyseni (ZI),

Nënkryetari i Komunës z. Beqa merr fjalën dhe falënderon të pranishmit që sot janë prezent në këtë mbledhje dhe prezanton pikat e rendit të ditës:

1. **Shqyrtimi i Ekstrakt-Procesverbalit nga mbledhja e mbajtur më 2 nëntor 2023;**
2. **Siguria e përgjithshme në komunën e Shtimes;**
3. **Raport nga QKMF “Dr. Vezir Bajrami”;**
4. **Raport nga Njësia e Ujësjellësit Rajonal “Prishtina”;**
5. **Të ndryshme.**

**1.Shqyrtimi i Ekstrakt-Procesverbalit nga mbledhja e mbajtur më 2 nëntor 2023**

**Faruk Beqa:** Përshëndetje për të pranishmit! Është mbledhja e fundit për këtë vit, kemi parë edhe pikat e rendit të ditës. A jeni që ky procesverbal të kaloj?

Antarët e KKSB-së unanimisht e aprovuan procesverbalin e mbledhjes së kaluar.

**2. Siguria e përgjithshme në komunën e Shtimes**

**Haxhi Behluli**: Ju përshëndes të gjithëve! Raportimi për gjendjen dhe sigurinë në komunën tonë, përfshinë pothuajse periudhën përgjatë tërë vitit 2023, pasiqë veç jemi në përfundim të vitit, prandaj me një përmbledhje të shkurtë mund të japim të arriturat, gjendjen dhe nivelin e sigurisë, sfidat dhe identifikimin e problemve me qëllim që të jemi të njoftuar dhe të koordinuar që së bashku të dalim me rekomandime për të vlerësuar më tutje dhe për të shtuar masat e sigurisë në ruajtjen e vendit dhe qetësisë publike. Bazuar në statistikat e raportit 11 mujor të vitit 2023, deri më tani në rajonin tonë, janë raportuar 363 raste të veprave penale, duke përfshirë vjedhjet, lëndimet trupore, dhunën në familje, kanosjet dhe veprat e tjera që janë të karakterit më të lehtë, disa prej tyre incidente, po ashtu në këtë shifër hynë edhe 104 aksidente në komunikacionin rrugor.

Vlen të përmendim angazhimet policore që janë zhvilluar krahas zbulimit të veprave penale duke ju referuar statistikave, statusi i të gjitha këtyre rasteve ka rezultuar në 317 raste të zbuluara, duke marr parasysh se disa nga këto raste që në fillim kanë qenë të raportuara me kryes të njohur të veprë penale. Është me rëndësi të raportojmë për veprat më të rënda, dhe për këtë mund të themi se na gëzon fakti që në rajonin tonë, nuk kemi patur asnjë vrasje, 1 rast vetëvrasje, 2 raste tentim-vetëvrasje, 2 grabitje, 26 raste dhunë në familje.

Në krahasim me vitin e kaluar, kemi rënie të vjedhjeve të rënda, po ashtu duke i’u referuar situatës në të gjithë rajonin, numri i grabitjeve nuk është rritur.

Siguria përfshinë edhe zhvillimet në komunikacionin rrugor, kështu që në zonën tonë të përgjegjësisë janë regjistruar 104 aksidente me dëme materiale, ndërsa rastet me të lënduar janë trajtuar nga Njësia Rajonale e Komunikacionit Rrugor.

Me qëllim të sigurisë në komunikacion, njësitë policore kanë vepruar edhe me pika kontrolli dhe parkingjet e parregullta dhe gjatë kësaj periudhe janë shqiptuar gjithsej 2299 gjoba, që në krahasim me vitin e kaluar ka ngritje të masave kundërvajtëse me 508 gjoba më shumë.

Sipas statistikave, prej shifrës 2299, mbi 500 gjoba janë shqiptuar për parkingjet e parregullta.

Stacioni Policor në Shtime në kuadër të aktiviteteve të pëgjithshme për sigurinë në rajon, ka zbatuar dhe realizuar edhe plane operative dhe përkundër sfidave që kemi patur si mungesa në personel, angazhimet në Mitrovicën Veriore, çështjet logjistike etj, është arritur që të trajtojmë me prioritet të gjitha rastet dhe të përgjigjet në ankesat e qytetarëve.

Për të gjitha të arriturat për gjendjen e sigurisë në rajonin tonë shfrytëzoj rastin të falënderoj të gjitha institucionet për angazhimet dhe bashkëpunimin me Stacionin Policor.

**Muhadin Halili:** Përshendetje për të gjithë! Komandant, ju përgëzoj së pari për një punë humanitae që keni bërë për familjen në Rancë, për ndihmën që u keni dhënë ju si polici së bashku me një shoqatë humanitare. Kam edhe një pyetje, sa u përket mjeteve piroteknike, a keni ndonjë plan operativ, si do të veprohet?

**Haxhi Behluli:** Te çështja e mjeteve piroteknike, neve çdo herë n’a vjen plani nga regjioni. Do të shtojmë patrullimet në këmbë, por në bashkëpunim me inspektorët dhe doganën do të bëjmë edhe kontrollën e shitjes së tyre.

**Skender Dauti:** Ju përshendes juve të pranishëm në këtë mbledhje! Në fushën e sigurisë dhe emegjencës është viti i dytë që nuk ka fatkeqësi të nivelit të lartë, nga era, vërshimet dhe fatkeqësi të tjera. Të dhënat e këshillit për bashkësi e siguri kanë dhënë punë të dobishme në aspektin e preventivës në shkumë aspekte, si çështje të sigurisë, në shkolla, në komunikacion, në emergjencë, sidomos vlenë të potencohet edhe zyra e nënkryetarit ku kemi arritur që me një seriozitet të jemi afër qytetarëve.

Sa i takon çështjes së sigurisë në komunën tonë qëndrojmë shume mirë, falë bashkëpunimit edhe me Forcën e Sigurisë së Kosovës, sa u takon mjeteve eksploduese, ku qytetarët kanë kërkuar që të dalim në terren pasiqë ka ende vende të dyshimta.

Ju uroj një vit të mbarë për vitin 2024 të gjithë anëtarëve.

**Faruk Beqa:** Në bazë të agjendës që kemi, propozoj që të kalojmë në pikën e dytë të rendit të ditës.

**3. Raport nga QKMF “Dr. Vezir Bajrami”**

**Ilaz Kadrijaj:** Përshëndetje, për ju nënkryetar dhe ju pjesëmarrës. Operojmë në 3 qendra të mjekësisë familjare dhe së shpejti do të hapim edhe pikën e 4 në fshatin Godanc. Kemi pasur sfida të ndryshme, largime të mjekëve jashtë vendit, mirëpo ja kemi arritë deri diku qëllimit. Një raport, janar 2023 deri nëntor 2023, kemi patur diku në total, 111.754 vizita, shërbime totale mjekësore kanë marrë 223.783 pacientë. Vlenë të theksohet se edhe barnatorja ka kryer një punë mjaft të madhe, pasiqë edhe këtë vit e kemi pasur të dyfishuar buxhetin në barna, prej 60 mijë në 120 mijë, domethanë i ka pasur vizita diku 7 mijë e 520.

Sa i takon stafit, kemi pasur lëvizje, sidomos muajve të fundit, sepse vetëm nga QKMF-ja kanë ikur 7 doktorë, 4 kanë marrë specializim prej nivelit dytësor dhe tretësor edhe 3 doktorë kanë marrë specializim prej QKMF-së. Është një doktoreshë që ka marrë mjekësi familjare, doktori tjetër biokimist edhe doktoresha tjetër për radiologji, pra jemi minus 7 doktorë.

Gjithsej i kemi 86 punëtorë të rregullt edhe i kemi 23 me Caritas, gjithsej bëjnë 109 staf.

Edhe pse e kam marrë këtë detyrë kohëve të fundit, ju informoj se kemi marrë një investim prej mjeteve vetanake edhe në QKMF në Shtime por edhe në QKMF-të e tjera, në vlerë prej 65 mijë euro.

Kemi bërë edhe një plan të veprimit me organizatën AQH, për vitin 2024-2028, e kemi përpilu në bashkëpunim me atë organizatë dhe pritet miratimi nga Ministria e Shëndetësisë dhe duhe të vijë në komunën tonë në Shtime.

**Faruk Beqa:** Me qenë ndonjë student i mjekësisë që don t’a përfundon magjistraturën, me i përmbledhë këto të dhëna. Kush mund të jenë faktorët që e dallon Shtimen nga Lipjani ta zëmë.

**Ilaz Kadrijaj:** Raporti tjetër që e kemi është më i thuktë, i ka disa të dhëna më të detajuara.

**Faruk Beqa:** Falemnderit shumë nga ju, nëse keni diçka për të shtuar, edhe pse e dimë që tani vonë e keni marr detyrën.

Tani pra kalojmë te çështja e furnizimit me ujë, sidomos është mjaft e rëndësishme edhe për sigurinë edhe për shëndetin.

**Ali Ademaj:** Përshëndetje për të gjithë juve të pranishmit. Sa i përket furnizimit me ujë, e kemi një furnizim të mirë dhe stabil, përveç rasteve kur kemi defekte. Problemin më të madh e kemi me rrymë elektrike. Me nënkryetarin kam biseduar shpesh herë, ne e kemi një lartpërques të veçantë që e kemi paguar në bashkëpunim me komunën. Kemi problem edhe me disa njerëz që po propagandojnë në qytet, pihet uji, s’pihet uji, është siguria me pi, s’është siguria me pi. Është Instituti i Shëndetit Kombëtar Publik, i cili i ka përgjegjësitë për kualitet të ujit, ata janë të pamëshirshëm, për hatër të askujt ata nuk punojnë. Ata e kanë prioritet numër një të mbrojnë popullatën. Uji që trajtohet është siguria më e madhe. Nuk ka nevojë të shfaqet panikë te populli, asnjë individ nuk mund të jetë kompetent, sepse analizat bëhen vazhdimisht.

Qe 23 vjet, unë nuk di që ka pas ndonjë sëmundje ngjitëse nga uji që ka ardhur. Të gjitha paramentrat janë në rregull.

**Lulzim Sahiti:** Një pyetje nëse ka mundësi, sa i takon gëlqerës, a ka uji më shumë se që duhet gëlqere?

**Ali Ademaj:** Gëlqerja është në kufi të normales, që lejohet të përdoret. Jo vetëm i Shtimes por edhe i fshatrave përreth.

**Faruk Beqa:** Ne në Shtime e kemi edhe këtë problem, që çdo 6 muaj duhet t’i ndërrojmë edhe nxemsin e bojlerit psh. ngase prishet nga gëlqerja.

**Ali Ademaj:** Të gjitha janë brenda standardeve, nuk ka nevojë të bëhet panikë për ujë ose gëlqere.

Problemin më të madh e kemi aty ku i kemi puset, ku nuk kemi mundësi t’i zgjerojmë kapacitetet. Kemi kontest pronësor dhe nuk kemi të drejtë më të bëjmë zgjerime. Tani jemi përqëndru më shumë në Rashincë.

**Faruk Beqa:** Që t’a përmbyllim, këtë planin që të gjitha vendbanimet do të furnizohen me ujë, kur e sheh si përmbyllje të këtij projekti?

**Ali Ademaj:** Ne po presim që në tre mujorin e parë, të bisedojmë, sepse projektet i kemi të gatshme dhe të shikojmë se çka kemi mundësi të përfitojmë nga donatorët, prej komunës, prej ministrisë dhe prej ujësjellësit.

**Lulzim Sahiti**: Edhe një pyetje, a keni informacion rreth digës që përflitetet se do të ndërtohet në Carralevë?

**Ali Ademaj:** Po, jemi duke pasur takime. Janë duke punuar në fazën e realizimit. Nga fshati Firajë do të vjen në Shtime, ku do të shpërndahet uji për Gjilan, Viti etj.

**Faruk Beqa**: Furnizimi veç ka me filluar, deri në 2025 - 2028 kryhet projekti.

**Ali Ademaj:** Nga Firaja deri te pishat në Shtime është faza e dytë. Aty do të vendoset impianti kryesor për trajtim të ujit, te pishat.

**Faruk Beqa**: Ju falënderoj të gjithëve dhe ju përgëzoj për punën që bëni në vazhdmiësi, dhe për këto raportimet që kemi bërë. Shpresoj që të vazhdojmë edhe më tej me këtë bashkëpunim.

**Mbledhja ka përfunduar në ora 15:35**

**Procesmbajtës:**

**Vlora Hyseni**